Lasbrief vir Dramat se inhegtenisneming uitgereikLt.Genl. Anwa Dramat Foto: Diana Neille, ENCA Die Pretoriase landdroshof het ŉ lasbrief vir inhegtenisneming uitgereik vir Anwa Dramat, voormalige hoof van die direktoraat vir prioriteitsmisdaadondersoeke (die Valke) nadat hy versuim het om Vrydag by die hof op te daag. Dramat en sy medebeskuldigdes, die geskorste hoof van die Valke in Gauteng, genl.maj. Shadrack Sibiya en kol. Lesley Maluleke, ook van die Valke, moes voor landdros Lydia Painter verskyn het op vier aanklagte van ontvoering, twee van dwarsboming van die gereg en een aanklag van die oortreding van die Wet op Immigrasie. Dramat het egter nie by die hof opgedaag nie en die landdros het beslis dat ŉ lasbrief vir sy inhegtenisneming uitgereik moet word, maar teruggehou moet word tot die volgende datum wanneer hy weer in die hof moet verskyn en hy dan ŉ verduideliking kan bied waarom hy nie in die hof was nie. Die saak is tot 30 September uitgestel sodat Sibiya en Maluleke reaksie kan kry oor hul aansoek vir finansiële bystand van die minister van polisie. ŉ Soortgelyke aansoek deur Dramat is vroeër goedgekeur. Victor Nkwhashu, prokureur vir die verdediging wat instaan vir al drie beskuldigdes se regsverteenwoordigers, het gesê Dramat kon nie die hofverrigtinge bywoon nie, omdat hy ŉ onnodige uitgawe wou verhoed deur van Gauteng na Kaapstad, waar hy woon, te reis slegs vir ŉ kort uitstel. Nkhwashu het ŉ beroep gedoen op polisieminister Nathi Nhleko om Sibiya en Maluleke se aansoeke vir finansiële bystand te bespoedig, sodat die saak so gou as moontlik aangehoor kan word. Daar word beweer dat Dramat en sy medebeskuldigdes betrokke was in die inhegtenisneming van Zimbabwiese immigrante en die gevolglike onwettige uitlewering van hulle aan dié land aan die einde van 2010 en die begin van 2011. Staatsaanklaer George Baloyi het die hof versoek om die saak tot September uit te stel met die verwagting dat die aansoek om finansiële bystand in daardie stadium opgelos sal wees. Die drie beskuldigdes is vrygelaat op borgtog van R5 000. ŉ Datum vir die saak om in die Pretoriase hooggeregshof aangehoor te word, is reeds bepaal vir 10 Oktober tot vroeg in Desember. Lees alle vorige berigte oor Anwa Dramat op Maroela Media.